L’alcalde i el president de la Generalitat es reunixen per coordinar les administracions respecte a la gigafactoria de Volkswagen a Parc Sagunt II
25 de març 2022

![](/media/cf0gobuw/c1_mini_m1_reuniondariomorenopresident2.jpg?width=850&height=567.9545454545455)

L’alcalde de Sagunt, Darío Moreno, s’ha reunit este matí amb el president de la Generalitat, Ximo Puig, per a coordinar les actuacions de les dos administracions, local i autonòmica, en relació a l’anunciada implantació a Sagunt de la gigafactoria de bateries de Volkswagen a Parc Sagunt II.

Arran d’esta reunió, l’alcalde de Sagunt, Darío Moreno, ha manifestat que les dos administracions van a treballar conjuntament en este projecte: «**Estem parlant de treballar en eixes obres d’urbanització que començaran este mateix any, però també incorpora una altra aposta més àmplia, també en relació a les infraestructures. Les administracions hem d’estar plenament alineades en eixe àmbit i també en l’àmbit educatiu**».

En eixe sentit, també ha destacat que la incorporació de dos centres educatius integrats de Formació Professional a Sagunt «**ha sigut un dels motius que estem segurs que ens han posat al capdavant en tota aquesta selecció de destinació d’inversions**».

![](/media/ajrhp1qn/c2p_reuniondariomorenopresident.jpg?width=400&height=279)Per altra banda, ha indicat que «**encara és prompte**» per parlar de l’impacte econòmic i social que suposa l’arribada de Volkswagen a Sagunt, però ha recordat «**l’efecte ‘tractor’ que va tindre Mercadona**» a Parc Sagunt I i que «**va ser determinant perquè a partir d’ahí vam veure com diverses empreses es van interessar pel municipi i a dia de hui encara continuem rebent propostes d’inversió gràcies a aquella decisió**».

«**L’efecte que tindrà la planta de Volkswagen estic segur que serà encara major. Un efecte ‘tractor’, que no només anirà a Sagunt, sinó a tota la comarca i a tota la província. Per això, és molt difícil poder determinar ara mateix tot el vessant econòmic que implicarà**», ha assegurat.

Esta noticia, explica l’alcalde, suposarà la reactivació del sector de la construcció i, també, del turisme, la vivenda, l’impacte mediàtic i del comerç: «**Jo crec que és tasca de les administracions aconseguir que eixe impacte de la planta tinga totes les sinergies possibles per a poder multiplicar l’efecte econòmic que tindrà**».

En eixe sentit, Moreno ha afirmat que el seu objectiu es arribar a la «**plena ocupació i no només per al nostre municipi, sinó que vaja molt més enllà**». A més a més, ha incidit en la importància d’apostar per la industria de futur lligada a la transformació ecològica i a la transició energètica: «**Si apostem per la innovació, que també és un eix fonamental de la indústria, aconseguirem unes condicions de vida a llarg termini per a la nostra societat molt millors**».

Així mateix, també ha comentat que encara no es pot parlar de Parc Sagunt III i que han d’actuar amb prudència: «**El que volem primer és tancar eixe gran projecte de Parc Sagunt II i a partir d’ahí intentar donar resposta a tots eixos interessos empresarials. Crec que quan caminem de la mà, la part empresarial i la part pública, és quan aconseguim realment totes eixes sinergies de les que parlàvem i maximitzem eixos interessos**».

En eixe sentit l’alcalde ha confirmat que ja s’està treballant i negociant amb múltiples empreses i inversors que han mostrat interés per este projecte. 

![](/media/nj5nnb2j/c3_reuniondariomorenopresident4.jpg?width=850&height=608.5227272727273)

*   [](http://www.facebook.com/sharer.php?u=https://aytosagunto.es/va/actualitat/l-alcalde-i-el-president-de-la-generalitat-es-reunixen-per-coordinar-les-administracions-respecte-a-la-gigafactoria-de-volkswagen-a-parc-sagunt-ii/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-i-el-president-de-la-generalitat-es-reunixen-per-coordinar-les-administracions-respecte-a-la-gigafactoria-de-volkswagen-a-parc-sagunt-ii/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-i-el-president-de-la-generalitat-es-reunixen-per-coordinar-les-administracions-respecte-a-la-gigafactoria-de-volkswagen-a-parc-sagunt-ii/ "Linked In")
*   [](mailto:?body=https://aytosagunto.es/va/actualitat/l-alcalde-i-el-president-de-la-generalitat-es-reunixen-per-coordinar-les-administracions-respecte-a-la-gigafactoria-de-volkswagen-a-parc-sagunt-ii/)